Musiekvideo: Waldo Greeff, Carma sing duet oor menswees | Maroela Media
Carma en Waldo Greeff sing saam op die lied "Skadu's van grys". (Foto: Verskaf.)
Die musikant Waldo Greeff en die blondekop sangeres Carma se splinternuwe duet, "Skadu's van grys", is pas uitgereik.
Die snit is uit Greeff se eie pen en volgens die musikant handel die liedjie oor die kompleksiteit van menswees.
"Die liedjie is vir my ekstra spesiaal want dit beklemtoon hoe kompleks die mensdom is en dat 'n mens se persoonlikheid baie grys areas het. Alles is nie altyd net swart of wit nie," sê Greeff, wat al vir langer as 'n dekade 'n bekende liedjieskrywer is in die Afrikaanse musieklandskap.
Hy het voorheen liedjies vir bekendes in die Suid-Afrikaanse musiekbedryf soos Kurt Darren, Steve Hofmeyr, Andriëtte en die Grammy-bekroonde Soweto Gospel-koor geskryf.
Greeff het ook twee Huisgenoot Tempo-musiektoekennings ingeoes en sy liedjie "Ons huis is hier" is in die FAK Sangbundel opgeneem.
Die tema van "Skadu's van grys" en die sterk kommersiële pop-aanslag sal van dié snit 'n treffer onder Afrikaanse musiekliefhebbers maak, sê Greeff. "Ek hoop dat dit mense se hartsnare sal raak."
Carma, die Potchefstroomse sangeres wat onlangs met die enkelsnit "Oase" gedebuteer het, sê dit was 'n groot voorreg om saam met 'n ervare musikant soos Greeff te werk.
"Dit is 'n ongelooflike mooi liedjie. Toe Waldo my nader om die snit op te neem, het ek nie vir 'n oomblik gehuiwer om ja te sê nie. Ek glo luisteraars sal daarby kan aanklank vind want dit is 'n pragtige ballade met 'n sterk, roerende boodskap."
Die musiekvideo is by die pragtige De Harte-venue net buite Pretoria geskiet. Yellow Lemon Media het die verfilming en vervaardiging behartig.
"Daar is pragtige tonele van my en Carma by die vleuelklavier asook individuele skote van ons elkeen," vertel Greeff oor die video.
"Ek het besluit om vir Carma te nader om saam met my 'Skadu's van grys' op te neem nadat ek haar pragtige lied 'Oase' gehoor het," voeg hy by.